Peter Skaarup (DD), 2026-01-29:
Tak for ordet.
Vi er i Danmarksdemokraterne positive over for det her forslag.
Jeg vil lige fortælle lidt mere om hvorfor, og det gør jeg også på vegne af vores ordfører, fru Marlene Harpsøe.
Vi er glade for, at man får noget mindre bureaukrati og lidt bedre sagsgange omkring administrationen af su, befordringsrabat og vejledning fra Uddannelses- og Forskningsstyrelsen.
Man vil flytte administrationen af voksenuddannelsesstøtte til Arbejdsgivernes Uddannelsesbidrag, og så er der nogle få opgaver, der bliver i Uddannelses- og Forskningsstyrelsen.
Det er f.eks. godkendelser af uddannelser som su-berettigede.
Det skal ske fra den 1. maj 2026, mens uddannelsesinstitutionernes opgaver overgår den 1. maj 2027.
Det er en politisk aftale, der også gennemfører en hævelse af fribeløbet for elever og studerende på ungdomsuddannelserne fra 2027, og så er der forskellige andre ting omkring solnedgangsklausulen fra 2022-loven og midlertidig suspension af su-godkendelse i visse lande.
Vi støtter som sagt forslaget
, fordi det vil sikre en mere effektiv og enkel administration af bl.a. su og befordringsrabat.
Men det er også klart, at når man omlægger noget administration, kan der godt være en periode, hvor tingene bliver lidt vanskeligere at få til at fungere, og der må man nok regne med, der kan være en overgangsperiode, indtil tingene så bliver bedre og man får en forenklet administration på området.
Der anvendes jo mange administrative ressourcer i det offentlige.
Og det giver god mening, hvis vi overhovedet kan nedbringe de forskellige bureaukratiske ting, der foregår i det offentlige, sådan at man sikrer, at de ressourcer, der nu er, bliver anvendt bedre, og man også giver en bedre betjening af de studerende, som f.eks. søger om su.
Så vi er som sagt sådan set rigtig positive over for forslaget.
Så er der det med forhøjelsen af fribeløbet for studerende, som vi jo synes er rigtig godt.
Vi støtter meget varmt, at man gør det muligt for studerende at tjene lidt mere.
Det kan være godt at have et job ved siden af studiet, sådan at man får mulighed for at få noget relevant erfaring, imens man studerer.
Man kan tjene nogle penge, og man kan få betalt de udgifter, man har til studieboliger og mad osv., uden at stifte alt for meget gæld.
Så det er alt i alt positivt.
Vi ville da gerne gå videre ud ad den sti.
Nu er det så der, det er endt med den her forbedring for de studerende.
Kunne man samle sig sammen til at give endnu mere, altså et endnu højere fribeløb, synes vi det ville være rigtig fint, og det kunne være en ambition, man skulle have, for det er da rigtig godt og sundt, hvis de studerende kan arbejde ved siden af studiet.
Så er der måske nogle, der tænker: Jamen hvis I der i Danmarksdemokraterne er så glade for den her aftale, hvorfor var I så ikke med i den?
Det er også noget, vi har stillet os lidt uforstående over for og spurgt lidt rundt om: Hvordan kan det egentlig være, at vi ikke er blevet spurgt?
Vi er altså aldrig blevet inviteret til nogen forhandlinger omkring det, og vi har kunnet læse om aftalen i en pressemeddelelse, der lige pludselig kom ud i medierne.
Men vi har ikke rigtig fået noget svar på, hvorfor det lige var, at vi ikke kunne indløse den billet.
Det synes vi er lidt mærkeligt.
Men det ved ministeren eller nogle andre måske noget om.
Men vi er i hvert fald enige i indholdet, og vi kan støtte forslaget, og vi kommer til at stemme for her ved tredjebehandlingen, når det kommer på et eller andet tidspunkt.